ธปท.ฟันธงไตรมาส2แบงก์กำไรหด
ธปท.ระบุไตรมาส 2 แบงก์กำไรหด หนี้เสียเพิ่ม แต่มั่นใจสินเชื่อจะขยายตัวได้ 7%
15 พ.ค. 2558

ธปท.ระบุไตรมาส 2 แบงก์กำไรหด หนี้เสียเพิ่ม แต่มั่นใจสินเชื่อจะขยายตัวได้ 7% 
นายจาตุรงค์ จันทรังษ์ ผู้อำนวยการอาวุโส สายนโยบายสถาบันการเงิน ธปท. เปิดเผยว่า แนวโน้มกำไรของธนาคารพาณิชย์ในไตรมาส 2 มีโอกาสชะลอตัวต่อ หลังจากไตรมาสแรกมีกำไรเพิ่มขึ้น 1.4% เมื่อเทียบกับช่วงเดียวกันของปีก่อน โดย ธปท.มองว่าการขยายตัวสินเชื่อในปีนี้จะขยายตัวได้ 7% ภายใต้การขยายตัวทางเศรษฐกิจปีนี้ที่ 3.8%
ขณะที่สินเชื่อที่ไม่ก่อให้เกิดรายได้ (เอ็นพีแอล) ก็มีแนวโน้มเพิ่มสูงขึ้นอีกจากสินเชื่อเอสเอ็มอีและสินเชื่อเพื่อการบริโภค เห็นได้จากสินเชื่อที่ผิดนัด 1 เดือน แต่ยังไม่ถึง 3 เดือน เพิ่มขึ้นเป็น 3.66 แสนล้านบาทในสินเชื่อหลายประเภท ทำให้สัดส่วนการผิดนัดชำระหนี้ต่อสินเชื่อรวมเพิ่มขึ้นจาก 2.61% เป็น 2.81%
“ธปท.ติดตามดูคุณภาพสินเชื่ออยู่ และเป็นห่วงเพิ่มขึ้นว่าจะกระทบต่อภาคครัวเรือน เนื่องจากคุณภาพสินเชื่อด้อยลง พบว่าสินเชื่อรถยนต์ผิดนัดสูงสูด 8.3% ยอดหนี้เอ็นพีแอลคงค้างเพิ่มเป็น 2.98 แสนล้านบาท หรือคิดเป็น 2.29% ของสินเชื่อรวม สินเชื่อเอสเอ็มอีเพิ่มมากสุดคิดเป็น 3.3% ตามมาด้วยสินเชื่อเพื่อการบริโภคเพิ่ม 2.62% แต่ธนาคารพาณิชย์ดูแลลูกหนี้ดีขึ้น มีการประนอมหนี้กับลูกหนี้มากขึ้น” นายจาตุรงค์ กล่าว
อย่างไรก็ดี หนี้เสียที่เพิ่มขึ้นไม่กระทบธนาคารพาณิชย์เพราะมีการกันสำรองที่สูงถึง 165.9% 
สำหรับผลดำเนินการของระบบธนาคารพาณิชย์ในไตรมาสแรกของปีนี้ มียอดรวมสินเชื่อคงค้างที่ 11.25 ล้านล้านบาท เพิ่มเพียง 4.3% จากไตรมาสก่อนหน้าที่ 5% แบ่งเป็นสินเชื่อธุรกิจขนาดใหญ่ 3.41 ล้านล้านบาท ขยายตัว 1% จากการที่บริษัทขนาดใหญ่หันไประดมทุนผ่านการออกตราสารแทนการกู้ยืมจากธนาคารพาณิชย์ ส่วนสินเชื่อเอสเอ็มอี 4.32 ล้านล้านบาท ขยายตัว 4.5% และสินเชื่อเพื่อการอุปโภคบริโภค 3.53 ล้านล้านบาท ขยายตัว 7.6% เป็นการขยายตัวของสินเชื่อส่วนบุคคลและสินเชื่อที่อยู่อาศัย
ธนาคารพาณิชย์ทั้งระบบมีกำไรสุทธิ 5.25 หมื่นล้านบาท เพิ่มขึ้น 7.9% เมื่อเทียบกับไตรมาสก่อนหน้า รายได้จากส่วนต่างดอกเบี้ยเงินกู้และเงินฝากลดลงจาก 2.61% เหลือ 2.54%